Puolustusvoimilla on käytössä panssaroituja Pasi-miehistönkuljetusvaunuja. Kuva: Sepp‰nen-Helin Marja

Poliisi pohtii uusien teknisten apuvälineiden hankkimista. Poliisiylijohtaja Seppo Kolehmainen kertoo, että poliisissa on mietitty esimerkiksi nykyistä järeämpien poliisiajoneuvojen ostamista.

Ne olisivat panssaroituja ja suurempia kuin poliisilla nykyisin käytössä olevat panssaroidut Mörkö-joukkojenhallinta-ajoneuvot, mutta pienempiä kuin Puolustusvoimien käyttämät Pasi-panssariajoneuvot.

– Meillä on tarvetta ajoneuvolle, joka sijoittuisi järeydessään niiden väliin. Siinä olisi kuljetuskapasiteettia, liikkumiskykyä, panssarisuojausta ja painoa niin paljon, ettei sitä saa ajettua rekallakaan sivuun, Kolehmainen kuvailee.

Poliisiylijohtajan mukaan uusia panssaroituja ajoneuvoja voitaisiin hyödyntää muun muassa suurten yleisötilaisuuksien turvallisuuden varmistamisessa pysäköimällä ne niin, ettei ihmisten päälle pääse ajamaan.

Lisää hämäränäkölaitteita

Kolehmainen sanoo, että poliisilla on oltava kunnossa välineistö, lainsäädäntö ja osaaminen terrorismin torjunnan suorituskyvyn takaamiseksi.

– Teemme koko ajan kehitystyötä, jotta pystymme suoriutumaan yhä paremmin.

Hänen mukaansa poliisi tarvitsisi arjessaan muun muassa lisää hämäränäkölaitteita.

– Monissa arkisissa operaatioissamme kaivataan usein hämäränäkömahdollisuutta.

Aiemmin Suomen poliisi tutki muun muassa pysäytysverkkoja ja "liimapommeja". "Liimapommilla" voidaan rajoittaa esimerkiksi suuren väkijoukon liikkumista liimaamalla ihmiset yhteen.

– Se ei välttämättä toiminut Suomen talvessa. Me etsimmekin sellaisia uusia apuvälineitä, jotka sopivat juuri meidän yhteiskuntaamme, lainsäädäntöömme ja olosuhteisiimme ja jotka kansalaisetkin voivat hyväksyä.

”Vihjeeseen olisi pitänyt puuttua järeämmin”

Poliisin on alkuvuoden aikana tehostanut terrorismiin liittyvien vihjeiden käsittelemistä.

Seppo Kolehmainen kertoo, että vihjeet menevät ensin paikallispoliisiin. Sen rikostiedusteluyksikkö analysoi sen, minkä jälkeen sama vihje toimitetaan sekä Suojelupoliisiin että Keskusrikospoliisiin mahdollisia jatkotoimenpiteitä varten.

Aiemmin vihje saattoi mennä yksistään supolle.

– Kaikki vihjeet menevät nyt kolmien silmien läpi. Sillä varmistetaan, ettei tieto jää makaamaan vain yhden viranomaisen haltuun, Kolehmainen selittää.

Lounais-Suomen poliisilaitos sai alkuvuodesta vihjeen Turun puukotuksista epäillystä henkilöstä ja se toimitettiin supoon. Vihjeessä sanottiin epäillyn vaikuttavan radikalisoituneelta ja olevan kiinnostunut ääriajattelusta. Epäiltyä ei luokiteltu Supon terrorismintorjunnan kohdehenkilöksi.

– Tottakai näin jälkikäteen on helppo sanoa, että vihjeeseen olisi pitänyt puuttua järeämmin.

Juttua muokattu 26.8. kello 11.59: Jutussa puhuttiin aiemmin Pasi-panssarivaunuista, kyseessä on panssariajoneuvo.